VSK sklep Cpg 227/2016
Sodna praksa višjih sodišč, 2016-09-09

mag. Jana Petrič (preds.), mag. Gorazd Hočevar (poroč.), Vitomir Bohinec

začasna odredba - sklep o zavarovanju - učinek pravnega sredstva - vpis vsebine sklepa o zavarovanju v sodni register

Posamezna dejanja zavarovanja se začnejo opravljati pred pravnomočnostjo sklepa o zavarovanju, razen če zakon za posamezna dejanja ne določa drugače (prvi odstavek 46. člena ZIZ). Omenjena začasna odredba se vpiše v register. V konkretnem primeru to pomeni, da eventualno pravno sredstvo, vloženo proti sklepu o zavarovanju, ne zadrži izvršitve tega sklepa v smeri zaznambe oziroma vpisa vsebine sklepa o zavarovanju v sodnem registru.

Pritožba se zavrne in se potrdi izpodbijani sklep sodišča prve stopnje.

1. V predmetni zadevi je za odločanje o pritožbi, na podlagi sklepa predsednika Vrhovnega sodišča RS, Su 877/2015 z dne 17.2.2016, pristojno Višje sodišče v Kopru.

2. Z izpodbijanim sklepom je sodišče prve stopnje odločilo, da se na podlagi sklepa o izdaji začasne odredbe Okrožnega sodišča v Mariboru, St 2633/2016 z dne 11.7.2016 vpiše pri subjektu vpisa začasna odredba z vsebino, da je soglasje sodišča predpostavka za veljavnost pravnih poslov subjekta vpisa, ki so pravni temelj za razpolaganje s premoženjem dolžnika.

3. Zoper ta sklep se je iz vseh pritožbenih razlogov pritožil subjekt vpisa in predlagal pritožbenemu sodišču, da izpodbijani sklep razveljavi. V pritožbi opozarja, da se je subjekt vpisa (dolžnik v stečajnem postopku) zoper omenjeni sklep o izdani začasni odredbi pritožil.

4. Pritožba subjekta vpisa ni utemeljena.

5. V okviru stečajnega postopka lahko stečajno sodišče, ki vodi predhodni stečajni postopek, na predlog upnika, ki verjetno izkaže svojo terjatev do dolžnika, izda začasno odredbo za zavarovanje denarnih terjatev vseh upnikov do dolžnika (prvi odstavek 240. člena Zakona o finančnem poslovanju, postopkih zaradi insolventnosti in prisilnem prenehanju - ZFPPIPP). Sodišče sme za zavarovanje teh terjatev izdati vsako začasno odredbo, s katero je mogoče doseči namen zavarovanja, zlasti pa lahko omeji upravičenje dolžnika oz. njegovega zastopnika za sklepanje pogodb ali opravljanje drugih pravnih poslov (1. točka tretjega odstavka 240. člena ZFPPIPP). Posamezna dejanja zavarovanja se začnejo opravljati pred pravnomočnostjo sklepa o zavarovanju, razen če zakon za posamezna dejanja ne določa drugače (prvi odstavek 46. člena Zakona o izvršbi in zavarovanju – ZIZ v zvezi z 239. členom ZIZ). Omenjena začasna odredba se vpiše v register (četrti odstavek 240. člena ZFPPIPP).

6. V konkretnem primeru to pomeni, da eventualno pravno sredstvo, vloženo proti sklepu o zavarovanju, ne zadrži izvršitve tega sklepa v smeri zaznambe oziroma vpisa vsebine sklepa o zavarovanju v sodnem registru.

7. Iz teh razlogov je pritožbeno sodišče pritožbo subjekta vpisa zavrnilo kot neutemeljeno (za zaznambo sklepa o zavarovanju v registru sploh ni relevantno, ali je sklep pravnomočen – drugi odstavek 240. člena ZFPPIPP) in potrdilo izpodbijani sklep sodišča prve stopnje (2. točka 39. člena Zakona o sodnem registru (ZSReg). Pri subjektu vpisa se namreč v sodni register vpišejo tudi drugi podatki, za katere zakon določa, da se vpišejo v sodni register (1. alineja 12. točke prvega odstavka 4. člena ZSReg).

ZFPPIPP člen 240, 240/1, 240/3-1, 240/4. ZIZ člen 46, 46/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.